**גמר גביע אירופה לאלופות 1957** התקיים באצטדיון סנטיאגו ברנבאו במדריד, בירת ספרד, ב-30 במאי 1957, ובו נקבע כי הזוכה בטורניר גביע אירופה לאלופות לעונת 1956/1957 היא ריאל מדריד הספרדית, שניצחה במשחק את פיורנטינה האיטלקית בתוצאה 2-0. משחק הגמר נעל את המהדורה השנייה של גביע אירופה לאלופות.

ריאל מדריד השלימה זכייה שנייה ברציפות בתואר (מתוך חמש זכיות רצופות), וזאת לאחר שהניפה שנה קודם לכן את גביע אירופה הראשון לאחר ניצחון על סטאד ריימס בתוצאה 4-3.

שתי הקבוצות העפילו לטורניר בזכות הישגיהן בעונת 1955/1956. ריאל מדריד העפילה לטורניר כאלופה המכהנת, ולא בזכות מיקומה בליגה הספרדית, שם סיימה שלישית בלבד, עם עשר נקודות פחות מהאלופה אתלטיק בילבאו. פיורנטינה זכתה באליפות איטליה באופן מרשים, לאחר שהקדימה את מילאן ב-12 נקודות והפסידה רק פעם אחת לאורך כל העונה.

ריאל זכתה לארח את משחק הגמר באצטדיונה הביתי, לעיני כ-124,000 צופים. המחצית הראשונה הסתיימה ללא שערים, ובדקה ה-69 הצליחה ריאל לעלות ליתרון ראשון לאחר שזכתה בפנדל שנוי במחלוקת, אותו כבש אלפרדו די סטפנו. שש דקות אחר כך קבע פרנסיסקו חנטו את תוצאת המשחק, 2-0 לריאל בסיום.

הדרך אל הגמר
------------

בסיבוב המוקדם חולקו המשתתפות בטורניר לשלוש קבוצות על פי שיוך גאוגרפי, והוגרלו נגד קבוצה אחרת מאותו השיוך. ריאל מדריד, האלופה המכהנת, העפילה אוטומטית מהשלב המוקדם, בעוד פיורנטינה הוגרלה בקבוצת דרום-מרכז אירופה וזכתה גם היא בהגרלה לאחד משלושת הכרטיסים האזוריים החופשיים לשמינית הגמר.

### ריאל מדריד

לאחר שזכתה להעפלה אוטומטית מהסיבוב המוקדם, החלה ריאל את משחקיה בטורניר בשלב שמינית הגמר מול נציגת אוסטריה, ראפיד וינה. במשחק הראשון בבית ניצחה ריאל 4-2 בזכות צמדים של אלפרדו די סטפנו ורמון מרסאל. משחק הגומלין בחוץ היה לתצוגה התקפית מרשימה של ארנסט האפל, שהעלה את ראפיד ליתרון 3-0 במחצית. די סטפנו כבש במחצית השנייה, והמשחק הסתיים בתוצאה 3-1 לראפיד. עם שוויון 5-5 וניצחון לכל קבוצה בסיכום שני המפגשים, ובהיעדר חוק שערי חוץ, נפגשו הקבוצות כחודש אחר כך למפגש פלייאוף במדריד. ריאל גברה 2-0 על ראפיד באצטדיונה הביתי והעפילה לרבע הגמר.

בשלב רבע הגמר פגשה ריאל את ניס הצרפתית. במשחק הראשון בבית גברה ריאל 3-0 על יריבתה עם צמד של אנריקה מטאוס במחצית השנייה. ריאל השלימה ניצחון כפול במשחק הגומלין בחוץ, עם צמד של אלפרדו די סטפנו בדרך ל-3-2 במשחק ו-6-2 בסיכום שני המפגשים.

בחצי הגמר פגשה ריאל את מנצ'סטר יונייטד האנגלית. המשחק הראשון התקיים במדריד, ולאחר מחצית מאופסת כבשו הקטור ריאל, די סטפנו ומטאוס בדרך לניצחון 3-1. במשחק הגומלין באולד טראפורד הובילה מנצ'סטר 2-0 כבר בהפסקה, עם שערים של רמון קופה והקטור ריאל. מנצ'טסר הצליחה לאזן בחצי השני לשוויון 2-2, אך בסיכום שני המפגשים ניצחה ריאל 5-3 וזכתה להגן על תוארה במגרשה הביתי במשחק הגמר.

### פיורנטינה

אלופת איטליה, שזכתה בהגרלה לכרטיס חופשי לשמינית הגמר, החלה את דרכה בטורניר מול נורשפין השוודית. במשחק הראשון בפירנצה נפרדו הקבוצות בשוויון 1-1, ובגומלין נהנתה פיורנטינה משער בודד של ג'וזפה וירג'ילי כדי לנצח 1-0, ולהעפיל לרבע הגמר עם 2-1 בסיכום.

ברבע הגמר פגשה פיורנטינה את גראסהופרס ציריך השווייצרית. במשחק הראשון בבית עלתה פיורנטינה ליתרון 3-0 כבר לאחר 12 דקות (צמד לרומנו טאקולה), ובסיום ניצחה 3-1. בגומלין בחוץ נפרדו הקבוצות בשוויון 2-2, שזיכה את פיורנטינה בכרטיס לחצי הגמר.

בשלב חצי הגמר פגשה פיורנטינה את הכוכב האדום בלגרד, נציגת יוגוסלביה. במשחק הראשון בחוץ כבש מאוריליו פריני את שער הניצחון של פיורנטינה שתי דקות בלבד לסיום. היה זה השער היחיד בצמד המפגשים, ולאחר שוויון 0-0 בפירנצה, העפילה פיורנטינה לגמר גביע אירופה.

| ספרד 1939ספרד 1939 ריאל מדריד | סיבוב | איטליהאיטליה מילאן |
| --- | --- | --- |
| יריבה | סיכום | משחק ראשון | משחק שני | פלייאוף |  | יריבה | סיכום | משחק ראשון | משחק שני |
| *העפילה אוטומטית* | סיבוב ראשון | *העפילה אוטומטית* |
| אוסטריהאוסטריה ראפיד וינה | 5 – 5 | 4 - 2 (בית) | 1 - 3 (חוץ) | 2 - 0 | שמינית הגמר | שוודיהשוודיה נורשפין | 2 – 1 | 1 - 1 (בית) | 1 - 0 (חוץ) |
| צרפתצרפת ניס | 6 – 2 | 3 - 0 (בית) | 3 - 2 (חוץ) |  | רבע הגמר | שווייץשווייץ גראסהופרס ציריך | 5 – 3 | 3 - 1 (בית) | 2 - 2 (חוץ) |
| אנגליהאנגליה מנצ'סטר יונייטד | 5 – 3 | 3 - 1 (בית) | 2 - 2 (חוץ) |  | חצי הגמר | הרפובליקה הפדרלית הסוציאליסטית של יוגוסלביההרפובליקה הפדרלית הסוציאליסטית של יוגוסלביה הכוכב האדום בלגרד | 1 - 0 | 1 - 0 (חוץ) | 0 - 0 (בית) |

סיכום המשחק
-----------

ריאל מדריד, הפייבוריטית לזכייה בתואר בפעם השנייה ברציפות, זכתה למקדמה נוספת כאשר משחק הגמר נערך בביתה, אצטדיון סנטיאגו ברנבאו שבמדריד, לעיני כ-124,000 צופים. האצטדיון התהדר במערכת תאורה חדישה, שנבנתה תמורת סכום כסף רב במיוחד עבור משחק הגמר, אך ראשי פיורנטינה דרשו כי שריקת הפתיחה תוקדם לשעות האור, שכן שחקניה אינם רגילים לשחק תחת אורות מלאכותיים. למורת רוחם של ראשי ריאל, המשחק יצא לדרך בשעה 17:30, שעון מקומי.

בפן המקצועי, ריאל מדריד של המאמן חוסה ויאלונגה נהנתה מחוליית התקפה חזקה, ובמרכזה אלפרדו די סטפנו, וכן משחקני קו מהירים וטכניים כרמון קופה ופרנסיסקו חנטו. מן העבר השני, התבסס המאמן האיטלקי פולביו ברנרדיני מהשילוב ההתקפי בין ג'וזפה וירג'ילי ומיגל מונטורי, ועל הקיצוני הימני ז'וליו בוטליו, שהיה אחד מכוכבי נבחרת ברזיל במונדיאל 1954.

המחצית הראשונה התאפיינה במשחק קשוח של שחקני שתי הקבוצות, עם תיקולים רבים משני הצדדים. בניגוד לתחזיות המוקדמות שדיברו על עדיפות מוחלטת של ריאל, המחצית הראשונה הגיעה לסיומה לאחר משחק מאוזן וללא שערים.

השופט ההולנדי לאו הורן התקשה לשלוט במשחק שהתפתח במדריד, ובדקה ה-69 החליט להעניק פנדל שנוי במחלוקת לריאל. אנריקה מטאוס קיבל כדור עומק שהותיר אותו לפרוץ לבד לכיוון השער ותוקל מאחור על ידי ארדיקו מאניני, אלא ששניות קודם לכן, בעת המסירה, הרים הקוון את הדגל לנבדל. שחקני פיורנטינה ניסו להפנות את תשומת לבו של השופט לסימונו של הקוון ללא הועיל. הורן סימן על הנקודה הלבנה, ודי סטפנו כבש את שער היתרון של ריאל מדריד.

שש דקות בלבד עברו, וריאל הכפילה את היתרון. קופה הכניס כדור עומק מצוין לעברו של חנטו, שנותר לבד מול ג'וליאנו סארטי, שוער פיורנטינה שיצא לכיוונו. חנטו הקפיץ את הכדור בקלילות מעל השוער האיטלקי, וקבע את תוצאת המשחק, 2-0 לריאל מדריד, אלופת אירופה בפעם השנייה.

|  |  |  |  |  |
| --- | --- | --- | --- | --- |
| 30 במאי 1957 | **ספרד 1939ספרד 1939 ריאל מדריד** | **2 - 0** | **איטליהאיטליה פיורנטינה** | אצטדיון סנטיאגו ברנבאו, מדריד, ספרד**צופים:** 124,000**שיפוט:** הולנדהולנד לאו הורן |
| אלפרדו די סטפנו הובקע שער בדקה ה- 69' 69' (פ)  פרנסיסקו חנטו הובקע שער בדקה ה- 75' 75' | (סיקור) |  |

### הרכבי הקבוצות

|  |  |
| --- | --- |
| 





**ריאל מדריד**
 | 





**פיורנטינה**
 |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |
| --- |
| **ריאל מדריד:** |
|  |  |
| שוער | **1** | ספרד 1939ספרד 1939 חואן אלונסו |
| מגן ימני | **5** | ספרד 1939ספרד 1939 מרקוס אלונסו אימאס |
| בלם | **2** | ספרד 1939ספרד 1939 מנואל טורס פסטור |
| מגן שמאלי | **3** | ספרד 1939ספרד 1939 רפאל לסמס |
| קשר מרכזי | **4** | ספרד 1939ספרד 1939 מיגל מוניוס (קפטן) |
| קשר מרכזי | **6** | ספרד 1939ספרד 1939 חוסה מריה סראגה |
| קיצוני ימני | **7** | צרפתצרפת רמון קופה |
| חלוץ | **8** | ספרד 1939ספרד 1939 אנריקה מטאוס |
| חלוץ | **9** | ארגנטינהארגנטינהספרד 1939ספרד 1939 אלפרדו די סטפנו הובקע שער בדקה ה- 69' 69' |
| חלוץ | **10** | ארגנטינהארגנטינהספרד 1939ספרד 1939 הקטור ריאל |
| קיצוני שמאלי | **11** | ספרד 1939ספרד 1939 פרנסיסקו חנטו הובקע שער בדקה ה- 75' 75' |
| **מאמן:** |
| ספרד 1939ספרד 1939 חוסה ויאלונגה |

 |  | 

|  |
| --- |
| **פיורנטינה:** |
|  |  |
| שוער | **1** | איטליהאיטליה ג'וליאנו סארטי |
| מגן ימני | **2** | איטליהאיטליה ארדיקו מאניני |
| בלם | **3** | איטליהאיטליה אלברטו אורצן |
| מגן שמאלי | **4** | איטליהאיטליה סרג'יו סרבאטו (קפטן) |
| קשר מרכזי | **5** | איטליהאיטליה אלדו סקראמוצ'י |
| קשר מרכזי | **6** | איטליהאיטליה ארמנדו סגאטו |
| קיצוני ימני | **7** | ברזילברזיל ז'וליו בוטליו |
| חלוץ | **8** | איטליהאיטליה גווידו גראטון |
| חלוץ | **9** | איטליהאיטליה ג'וזפה וירג'ילי |
| חלוץ | **10** | איטליהאיטליהארגנטינהארגנטינה מיגל מונטורי |
| קיצוני שמאלי | **11** | איטליהאיטליה קלאודיו ביזארי |
| **מאמן:** |
| איטליהאיטליה פולביו ברנרדיני |

 |

קישורים חיצוניים
----------------

* סיקור המשחק באתר אופ"א (באנגלית)

| משחקי גמר גביע אירופה וליגת האלופות |
| --- |
| גביע אירופה לאלופות | 1956 • 1957 • 1958 • 1959 • 1960 • 1961 • 1962 • 1963 • 1964 • 1965 • 1966 • 1967 • 1968 • 1969 • 1970 • 1971 • 1972 • 1973 • 1974 • 1975 • 1976 • 1977 • 1978 • 1979 • 1980 • 1981 • 1982 • 1983 • 1984 • 1985 • 1986 • 1987 • 1988 • 1989 • 1990 • 1991 • 1992 |
| ליגת האלופות | 1993 • 1994 • 1995 • 1996 • 1997 • 1998 • 1999 • 2000 • 2001 • 2002 • 2003 • 2004 • 2005 • 2006 • 2007 • 2008 • 2009 • 2010 • 2011 • 2012 • 2013 • 2014 • 2015 • 2016 • 2017 • 2018 • 2019 • 2020 • 2021 • 2022 • 2023 • 2024 |